夜，清正、正則等七將聞三成居宅中，乃自合部曲，鼓噪圍屋，攻之甚急。三成兄正澄奔而告之。三成曰：「七人素無逆上意。欲借七子而誅我者，家康謀也。」正澄曰：「然。今宜速他投以避禍。」三成曰：「世人多疾我年少而權重，若他投之，必見縛於彼，徒死也。不若徑投家康營，彼既懼坐殺我之名，必不敢加害。」三成遂乘成澄轎間出。佐竹義宣念三成前恩，身引部曲護之。三成遂因之而奔伏見。家康方食，聞三成至，為之失箸，笑顧左右曰：「不意三成亦有黠智。」或有勸家康誅三成者，家康曰：「彼既窮而投我，若殺之，則曲在我矣。且我欲留彼以當天下之怨。」遂不從，身迎之。三成昂然不顧，一揖，徑入臥。家康亦無慍色。旦，家康從本多正信策，以秀賴名罷三成，令就國。行檄於清正等，令止戈。清正等遂退。三成聞之，徑出，未出一語以謝家康。家康左右皆勃然出刃，欲殺三成。家康笑而止之，命次子秀康將兵護三成之佐和山。